RESOLUCIÓN do 27 de febreiro de 2007 pola que se convocan nove cursos de formación de bibliotecarios da Rede de Bibliotecas de Galicia en colaboración coa Escola Galega de Administración Pública (EGAP).
CONSELLERÍA DE CULTURA E DEPORTE — III. OUTRAS DISPOSICIÓNS — 13/03/2007

A Consellería de Cultura e Deporte a través da Dirección Xeral de Creación e Difusión Cultural en colaboración coa EGAP dentro do programa de actividades formativas que realizarán en colaboración durante o ano 2007 convoca nove cursos, segundo o programa do anexo I, para bibliotecarios da Rede de Bibliotecas de Galicia que deberán desenvolverse segundo as seguintes bases:
Primeira.-Solicitudes.
As solicitudes de admisión para os cursos, segundo o modelo oficial que figura ao final da convocatoria, dirixiranse ao Centro Superior Bibliográfico de Galicia (CSBG), da Dirección Xeral de Creación de Difusión Cultural, Hórreo 61-3º, 15702 Santiago de Compostela, e poderán presentarse en calquera rexistro público de acordo co disposto no artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común. Admitiranse tamén inscricións por fax: 981 54 50 65 sen prexuízo da necesidade de remisión da solicitude orixinal a través de calquera rexistro público.
Para calquera consulta sobre tramitación de solicitudes e xestión dos cursos, os alumnos deberán dirixirse ao CAU (Centro de Atención de Usuarios) de bibliotecas no 981 55 23 18.
Segunda.-Prazo.
O prazo de presentación de solicitudes rematará 10 días antes do comezo do primeiro dos cursos.
Terceira.-Selección.
Os criterios de selección para participar nos cursos serán:
1. Que exista unha relación directa entre as tarefas que realiza o solicitante no desempeño do seu traballo e a materia ou materias obxecto do curso.
2. O menor número de cursos realizados en escolas ou institutos da Administración pública (agás os cursos a que se refire o punto terceiro desta resolución) durante os últimos cinco anos.
3. Ratio de orzamento en gastos correntes/habitante, segundo consta na estatística xeral do ano 2005 no caso das bibliotecas municipais.
4. A antigüidade, como tal entenderase o tempo transcorrido desde a data de ingreso na Administración pública.
5. Co obxecto de que estea representado o maior número posible de bibliotecas seleccionarase solamente un solicitante por centro.
6. Establécese unha reserva de nove prazas para as bibliotecas xestionadas pola Xunta de Galicia e para o CSBG. Estas prazas cubriranse aplicando os criterios citados.
7. No caso de vacantes, poderán cubrirse as prazas con titulados universitarios en biblioteconomía e/ou documentación, historia, filoloxía ou humanidades.
En todo caso será aplicable, con carácter supletorio ao establecido nesta convocatoria, a Resolución do 30 de xaneiro de 2007 pola que se fan públicos os criterios de participación nas actividades docentes da Escola Galega de Administración Pública (DOG nº 27 do 7 de febreiro).
A Dirección Xeral de Creación e Difusión Cultural fará públicos os aspirantes seleccionados con anterioridade ao comezo do curso.
Cuarta.-Certificado de asistencia.
Outorgaráselle o correspondente certificado de asistencia aos alumnos que participen con regularidade nos cursos. Para os efectos de avaliar os coñecementos adquiridos polos alumnos a Dirección Xeral de Creación e Difusión Cultural poderá fixar a realización das probas que considere oportunas ou requirir a realización dun traballo final de prácticas.
É obrigatoria a asistencia e puntualidade a todas as sesións do curso. Toda ausencia deberá ser xustificada debidamente polo interesado. A falta de asistencia, aínda que sexa xustificada, a máis do 15% das horas lectivas programadas, impedirá a expedición da certificación anteriormente referida e dará lugar á baixa no curso coa perda de todos os dereitos.
Quinta.-Modificacións e continxencias.
1. A Dirección Xeral de Creación e Difusión Cultural poderá modificar o desenvolvemento co fin de adaptalo ás necesidades da Administración, así como resolver as continxencias que poidan xurdir danto conta disto á Escola Galega de Administración Pública (EGAP).
2. No suposto de que o número de instancias recibidas sexa inferior ao 50% das prazas convocadas a Dirección Xeral de Creación e Difusión Cultural reserva para si o dereito de suspender a realización do curso de que se trate, empregando os medios de notificación aos interesados previsto na normativa vixente.
Santiago de Compostela, 27 de febreiro de 2007.
Ánxela Bugallo
Conselleira de Cultura e Deporte
ANEXO I
Destinatarios: bibliotecarios da rede de bibliotecas de Galicia.
1. Recursos bibliotecarios para a formación das coleccións nas bibliotecas públicas.
Profesores: Jordi Llobet/Martí Poy.
24 horas. En liña.
Datas: do 15 de maio ao 15 de xuño de 2007.
Nº alumnos: 25.
Aula: plataforma E-learning CESGA.
Obxectivos:
Aproximación aos criterios e técnicas necesarias para manter unha colección actualizada e adaptada ás necesidades reais dos usuarios.
Temario
1. A construción da proposta de lectura: políticas e discursos.
2. Selección e adquisición: as dúas caras do sistema.
3. O traballo de selección: entre a oferta e a demanda.
4. Fontes de información bibliográfica e recursos bibliotecarios: mercado e selección.
5. Recursos bibliográficos para a formación e o desenvolvemento das coleccións:
a) Cultura escrita.
b) Cultura audiovisual.
c) Cultura na rede.
6. Pautas e procedementos de adquisición.
7. Avaliación e valoración do traballo bibliográfico.
2. O día a día da formación de usuarios. Nove programas para pólos en marcha.
Profesoras: Lucía Cedeira Serantes/Regina Pacho Pacho.
18 horas. Presencial (10 teóricas, 8 prácticas).
Datas: 21 e 22 xuño (o prazo para o desenvolvemento da práctica será establecido ao remate destas dúas xornadas).
Horario: das 9.00 ás 14.00 h.
Nº alumnos: 25.
Aula: Telecentro CMG.
Obxectivos:
A idea deste curso é explicar a evolución do termo formación de usuarios e as implicacións que ten hoxe en día. A partir desta presentación, traballarase con diferentes programas vinculados coa formación de usuarios e mais coa educación documental desenvolvidos no Centro Internacional do Libro Infantil e Xuvenil, que fan que os usuarios sexan os protagonistas das súas bibliotecas.
Os obxectivos básicos da formación de usuarios servirán para formar alumnos e usuarios no proceso documental e na biblioteca, para permitir dese xeito que o seu traballo sexa máis eficiente e máis autónomo. A consecución de ambos os dous intereses debe ser compartida polo mundo bibliotecario e educativo, especialmente cando falamos de actuacións desde unha idade temperá.
Temario
1. Para saber por que o facemos:
1.1. Orixe e evolución da función educativa da biblioteca.
1.2. A creación de programas de formación de usuarios: obxectivos, deseño de estratexias creativas e técnicas de avaliación.
2. Para ver como se pode facer:
2.1. A formación de usuarios no CILIJ.
2.2. Experiencias prácticas:
a) Usuarios infantís e xuvenís: formar usuarios como axuda para coñecer a biblioteca: espazos, servizos e destrezas básicas.
-Dar a coñecer a biblioteca: axudantes de biblioteca e socios colaboradores.
-Uso de fontes documentais: expedientes secretos e periscopio.
b) Colaboración coa escola: amosar as posibilidades que ofrece a biblioteca e desenvolver proxectos documentais para localizar, analizar e sintetizar a información.
-Dar a coñecer a biblioteca: Onde viven os contos, ¿Que pasa na biblioteca?. Supervivencia na biblioteca.
-Proxectos documentais:
Facer unha web... é Dossier e Cantar.
WQ-Segue a pista na internet.
3. Portais web.
3.1. Avaliación das sedes web: elementos de calidade e toma de decisións para documentalistas e responsables de sitios web.
Profesor: Lluís Codina.
10 horas. Presencial.
Datas: 12-13 abril.
Horario: das 9.00 ás 14.00 h.
Nº alumnos: 20.
Aula: Aula de informática de Presidencia. EGAP.
Obxectivos:
Proporcionar e experimentar os conceptos e mais as habilidades que permiten levar a cabo actividades de avaliación da calidade dos sitios web.
Temario
1. Avaliación dos recursos dixitais: orixes e contexto actual.
2. Compoñentes de calidade nos sitios web.
3. Procesos de avaliación: tipoloxía e posibilidades.
4. Prácticas de análise dos sitios web.
3.2. Técnicas para a dinamización das bibliotecas na internet.
Profesor: Jesús Tramullas.
20 horas Presencial (12 h presenciais e 8 h proxecto individual).
Datas: 7, 8 e 9 de maio.
Horario: das 10.00 ás 14.00 h.
Nº alumnos: 28.
Aula: Aula de informática de Presidencia. EGAP.
Obxectivos:
-Identificar necesidades informativas dos usuarios.
-Orientar as actividades bibliotecarias cara á resolución de necesidades de usuarios.
-Identificar e aplicar ferramentas de soporte das actividades.
Temario
Sesión 1: 4 horas.
-Orientación a usuarios: identificación de necesidades e planificación de actividades. O deseño centrado no usuario.
-Servizos dixitais de valor engadido: referencia.
-Servizos dixitais de valor engadido: o usuario como participante activo na actividade informativa.
-Exemplos-práctica: planificación e desenvolvemento dun proxecto de orientación a usuarios.
Sesión 2: 4 horas.
-Ferramentas de participación: blogs.
-Exemplos.
-Ferramentas de colaboración: wikis.
-Exemplos.
-Prácticas.
Sesión 3: 4 horas.
-Documentación de soporte para usuarios.
-Materiais formativos, titoriais.
-Alfabetización informacional.
-Outros servizos de valor engadido: OPAC avanzados, directorios temáticos, repositorios.
-Exemplos-práctica.
4. Xestión nas bibliotecas.
4.1. Estatísticas e indicadores: instrumentos para a avaliación do servizo de biblioteca pública.
Profesores: Enric Vilagrosa e Toni Feliu.
15 horas. Presencial (9 horas teóricas, 6 horas prácticas).
Datas: 18, 19 e 20 de abril.
Horario: das 9.00 ás 14.00 h.
Nº alumnos: 20.
Aula: Telecentro CMG.
Obxectivos:
-Xustificar a necesidade e as posibilidades da avaliación no ámbito da biblioteca pública.
-Dar a coñecer as diferentes ferramentas para a avaliación.
-Ofrecer a metodoloxía e as técnicas para avaliar.
-Capacitar os alumnos para que poidan levar a cabo as accións de avaliación máis axeitadas ás necesidades e á realidade do seu ámbito de traballo.
Temario
0. Introdución.
1. A avaliación dentro da planificación estratéxica: da avaliación á planificación.
2. O proceso de avaliación: da información de xestión á información para a toma de decisións.
3. Sistemas de recollida de datos, estatísticas e indicadores.
4. A avaliación comparativa (benchmarking).
4.3. Avaliación e xestión da calidade nas bibliotecas públicas.
Profesora: Roser Lozano.
30 horas. En liña.
Datas: do 17 de setembro ao 31 de outubro de 2007.
Nº alumnos: 25.
Aula: Plataforma E-learning CESGA.
Obxectivo:
Ofrecer as pautas e as ferramentas básicas para traballar con calidade e para a elaboración dun sistema de avaliación global da biblioteca pública.
Temario
1. Iniciarse no traballo con calidade na biblioteca pública: ¿Que significa traballar con calidade na biblioteca pública?.
-Os usuarios como clientes e os seus requirimentos. .
-Clientes internos e clientes externos.
-A segmentación, ferramenta básica para o traballo con calidade. Características, criterios e exemplos.
-Calidade e comunicación.
-O uso da biblioteca polos cidadáns. Tipoloxías de usuarios.
-Necesidades e expectativas.
-¿Que é unha necesidade? Exemplos de necesidades na biblioteca.
-¿Que é unha expectativa? Exemplos de expectativas na biblioteca.
-Os programas de calidade.
2. A avaliación. Elaboración de indicadores e de ferramentas básicas para o traballo con calidade: as enquisas, as cartas de servizos, os equipos de mellora continua.
-¿Que significa avaliar na biblioteca pública? ¿Que desexamos avaliar?.
-Tipos de avaliacións.
-¿Que é un indicador? ¿Como elaborar indicadores? .
-As enquisas: Tipos de enquisas.
-Recomendacións e pautas para elaborar enquisas. Enquisas de satisfacción. Enquisas de opinión.
-As cartas de servizo. Definición e obxectivos.
-Pautas para a elaboración dunha carta de servizos.
-A autoavaliación: os equipos de mellora continua. Dinámica e pautas.
3. Coñecer as distintas formas de traballar con calidade: os sistemas de xestión de calidade e a súa aplicación nas bibliotecas públicas. (Calidade Total, EFQM, ISO 9001:2000).
-¿Que é o control da calidade?.
-¿Que é o aseguramento da calidade?.
-¿Que é a xestión da calidade?.
-A filosofía da Calidade Total.
-O modelo EFQM.
-A certificación ISO 9001:2000 na biblioteca pública.
5. Coñecer os fondos.
5.1. Literatura infantil e xuvenil galega: contidos e usuarios.
Profesores: Pilar Sampedro, Xosé Antonio Neira Cruz, Mª Jesús Fernández, Miguel Vázquez Freire, Manuel Figueiras.
15 horas. Presencial.
Datas: 27, 28 e 29 de xuño 2007.
Horario: das 9.00 ás 14.00 h.
Nº alumnos: 30.
Aula: Telecentro CMG.
Obxectivos:
-Achegamento ás competencias necesarias para a creación e a actualización continua da colección de literatura infantil e xuvenil nas bibliotecas.
-Coñecer o pasado e a actualidade da literatura infantil e xuvenil galega.
-Reflexionar sobre as características específicas desta literatura.
-Dotar de recursos para o traballo cos fondos de ficción da biblioteca pública.
Temario
1. Panorámica da historia da literatura infantil galega.
2. Situación actual da literatura infantil e xuvenil galega.
3. Especificidades da literatura infantil: a ilustración.
4. Especificidades da literatura infantil: a mediación:
-Recursos e ferramentas para a selección e a realización de actividades arredor da literatura inf/xuv.
-Pautas para a selección de libros de calidade adecuados a cada idade.
-Actividades da biblioteca arredor da literatura infantil e xuvenil.
5.2. Bandas deseñadas: coñecelas e utilizalas nas bibliotecas.
Profesores: Daniel Buján e Rosario Crespo.
12 horas. En liña.
Datas: do 3 ao 14 setembro 2007.
Nº alumnos: 25.
Aula: Plataforma E-learning CESGA.
Obxectivo:
-Facilitarlles o coñecemento global aos bibliotecarios do material: historia, tipos, estrutura, ofertas, tendencias e estilos.
-Integrar a banda deseñada nas bibliotecas como oferta cultural de valor propio. Dar a coñecer a alta calidade de moitos produtos e a súa diversificación de oferta tanto ao público infantil/xuvenil coma ao adulto.
-Informar e proporcionar vías para o acceso á banda deseñada galega, de gran calidade e de grandes posibilidades nas nosas bibliotecas.
-Ofrecer pautas para o tratamento técnico e para a integración da banda deseñada nas bibliotecas públicas.
-Ofrecer orientación para o acceso aos materiais: adquisicións, enderezos e puntos de venda, etc. Ofrecer acceso a posibles materiais complementarios, enlaces web e bibliografía.
-Dar ideas para actividades arredor da banda deseñada nas bibliotecas.
Temario
1. O cómic ou banda deseñada: concepto, historia e formas de presentación.
2. A banda deseñada galega: historia e autores.
3. A banda deseñada nas bibliotecas:
-Problemas e formas de adquisición.
-Tratamento técnico.
-Banda deseñada infantil/Banda deseñada para adultos.
-Difusión, animación, obradoiros.
4. Bibliografía, obras de referencia. A banda deseñada na internet: enlaces de interese.
5.3. A colección local: desde o pasado cara ao futuro.
Profesoras: Maite Comalat Navarra e Lourdes Reyes Camps.
16 horas Mixto (12 horas en liña+ 4horas presenciais).
Datas: en liña: do 5 ao 18 de novembro/Presencial: 14 de decembro de 2007.
Nº alumnos: 25.
Aula: plataforma E-learning CESGA/Telecentro CMG.
Obxectivos:
-Desvelar o interese pola creación da colección local.
-Reflexionar verbo das características que fan posible coleccións locais diversas e diferentes.
-Elaborar un proxecto para a creación dunha colección local adaptada ao contorno.
Temario
¿Que entendemos por colección local?.
¿Por que e cando a colección local?.
¿Con quen a colección local?.
¿Cales son os límites da colección local?.
¿Con que debemos contar para darlle vida?.
¿Como a tratamos?.
¿Como a explotamos?.